HU
2023.7.3.
Az Európai Unió Hivatalos Lapja
C 235/41
2023. március 13-án benyújtott kereset – Állatorvostudományi Egyetem kontra Tanács és Bizottság (T-133/23. sz. ügy) (2023/C 235/55) Az eljárás nyelve: angol Felek Felperes: Állatorvostudományi Egyetem (Budapest, Magyarország) (képviselik: Łuszcz V. és Bendzsel-Varga K. ügyvédek) Alperes: az Európai Unió Tanácsa és az Európai Bizottság
Kérelmek A felperes azt kéri, hogy a Törvényszék: — semmisítse meg a 2022. december 15-i (EU) 2022/2506 tanácsi végrehajtási határozat (1) 2. cikke (2) bekezdésének a „semmilyen, az ilyen közérdekű vagyonkezelő alapítvány által fenntartott jogi személlyel” szövegű részét és a 2022/2506 határozat e rendelkezését a felperest érintő részében; — semmisítse meg J. Hahn és M.
Gabriel biztosoknak a 2022. december 15-i határozat magyar közérdekű vagyonkezelő alapítványokra történő alkalmazásáról szóló, 2023. január 26-i közös nyilatkozatát a felperest érintő részében; — semmisítse meg a felperest érintő részükben a Bizottság 2023. január 20-i, február 21-i és március 3-i azon közleményeit, amelyeket az említett közös nyilatkozatban hivatkozott ERASMUS+ és Horizon Europe honlapokon „kizáró nyilatkozatok” és „gyakran ismétlődő kérdések” formájában tett; — – semmisítse meg a felperest érintő részében a Bizottság azon határozatát, amely az Európai Egészségügyi és Digitális Végrehajtó Ügynökség (HADEA) 2023. január 25-én a Project Digital Europe project in the field of informational technology and food science (TRACE4EU) konzorcium koordinátora részére küldött elektronikus levélben szerepel; — a Tanácsot és a Bizottságot, valamint az e keresettel szembeni bármely beavatkozót kötelezze a költségek viselésére.
Jogalapok és fontosabb érvek Keresete alátámasztása érdekében a felperes négy jogalapra hivatkozik. 1.
Az első jogalap a feltételrendszerről szóló rendeletnek, (2) a megfelelő indokolás kötelezettségének, az arányosság elvének, az Európai Unió Alapjogi Chartája 16. cikkének, valamint a 2018.
július 18-i (EU, Euratom) 2018/1046 európai parlamenti és tanácsi rendeletnek (3) a megsértésére vonatkozik. — A felperes szerint a Bizottság és a Tanács i. nem bizonyította, hogy a jogsértés releváns az uniós költségvetéssel való hatékony és eredményes pénzgazdálkodás vagy az Unió pénzügyi érdekeinek védelme szempontjából, és nem bizonyította a jogsértés és az uniós költségvetéssel való hatékony és eredményes pénzgazdálkodás vagy az Unió pénzügyi érdekei védelmének súlyos kockázata közötti tényleges kapcsolatot; ii. nem bizonyította az intézkedés arányosságát a feltételrendszerről szóló rendelet 5. cikke (3) bekezdésének megfelelően.
A felperes szerint továbbá a Bizottság és a Tanács mérlegelési hibát követett el, megsértette a feltételrendszerről szóló rendeletet, és e tekintetben megsértette a megfelelő indokolásra vonatkozó kötelezettséget.
A felperes ezenkívül jogellenességi kifogást emel a feltételrendszerről szóló rendelettel szemben annyiban, amennyiben e rendelet kizárja a vitatott határozat hatálya alóli egyedi mentesítéseket. 2.
A második jogalap az ártatlanság vélelme, az egyenlő bánásmód és a hátrányos megkülönböztetés tilalma elvének megsértésére vonatkozik. 3.
A harmadik jogalap a torzításmentes piacon történő működéshez való jog (az Európai Unió Alapjogi Chartája 16. cikkének az EUMSZ 101–108.
cikkel együttes olvasata) megsértésére vonatkozik. 4.
A negyedik jogalap a jogbiztonsághoz való jog, a jogos bizalom és lényeges eljárási követelmények megsértésére vonatkozik.